Holdningen til marihuana har endret seg mye i USA i løpet av få år.

Nå er medisinsk bruk lov i 23 amerikanske delstater, mens fire stater har godkjent bruk av marihuana til rekreasjonsformål.

Stor undersøkelse

Hele 79 000 personer har deltat i undersøkelsen som første gang ble gjennomført i 2001-2002 av USAs nasjonale institutt for alkoholmisbruk, NIAAA. Deretter ble den gjentatt i 2012-2013.

Og resultatet har blitt kjent nå. Det viser at 9,5 prosent av de voksne innbyggerne i USA røyker marihuana regelmessig.

Dette tallet har blitt dobbelt så stort i løpet av ti år.

Klar holdningsendring

STØRRE INTERESSE: Legalisering av marihuanabruk fører til mye oppmerksomhet rundt butikker og utstillinger. Foto: Josh Edelson / Afp

– Både lovene og holdningene til hasj og marihuana har blitt mer avslappet i løpet av denne tiårsperioden, sier forskerne ved NIAAA til nyhetsbyrået AFP.

Særlig i løpet av de siste årene har stadig flere amerikanske delstater tillatt bruk av marihuana til medisinsk bruk. Da er det nødvendig å få en legeerklæring for å kunne kjøpe det narkotiske stoffet. Røyking av marihuana skal hjelpe mot smerter og andre symptomer ved ulike sykdommer.

Men kritikerne mener at det er for lett å få en slik legeerklæring, og at mange røyker marihuana uten å være syke.

I fire delstater er marihuana legalisert for innbyggere som er over 21 år gamle.

Les også: Pusher cannabis i TV-serier

Les også: Oregon feiret legalisering med gratis marihuana

Les også: Reagerer på legaliseringskamp: – Cannabis øker faren for psykose

Forskerne er bekymret

«Med denne økningen i marihuanabruk, er det viktig at forskerne informerer befolkningen om mulige skadevirkninger», heter det i undersøkelsen som er presentert i The Journal of the American Medical Association Psychiatry.

Det heter også at den økte marihuanabruken vil føre til mer misbruk og avhengighet.

– Om lag tre av ti brukere kategoriseres som avhengige, sier direktør George Koob i NIAAAA.

FLOTTE BUTIKKER: Det blir stadig flere utsalgssteder som har et bredt utvalg av ulike marihuanatyper i amerikanske delstater. Foto: Josh Edelson / Afp

Marihuanabutikker på vei inn

I flere delstater er butikker som selger ulike typer marihuana nå på full fart inn.

Ved å legalisere handelen får staten inn store skatteinntekter, og det blir mange nye arbeidsplasser. Ikke minst i landbruket der stadig flere bønder er i gang med å dyrke marihuanaplanter.

Det svarte markedet for denne typen narkotika blir mye mindre i delstatene som legaliserer bruk av marihuana.